Imtella' Mejju 28, 2021 Rapport: Tony Dimech B'investiment ta' €65,000 l-istudenti fil-Kulleġġ Maria Regina se jkollhom librerija u anke laboratorji għat-taghlim tax-xjenza. Il-proġetti se jsiru f'żewġ skejjel fil-Mosta, waħda primarja u oħra sekondarja. Fl-iskola primarja se jintefqu €25,000 f'librerija ġdida waqt li fl-iskola sekondarja se jsiru laboratorji għat-tagħlim tax-xjenza. Il-Ministru tal-Edukazzjoni Justyne Caruana qalet li l-edukazzjoni hija prijorità għax trid tipprepara lill-istudenti għall-ħajja. "Illum qegħdin hawnhekk biex nuru li anke minn etajiet iżgħar irridu nkomplu ninvestu fl-istrutturi addattati għal din il-politika li rridu nwettqu, allura x-xjenza li se tidħol b'mod integrali u aktar b'saħħitha fil-kurrikulu tagħna biex inkomplu ninkoraġġixxu aktar studenti jieħdu dik il-linja biex nimlew il-bżonnijiet tal-industrija li għandna barra, għax is-settur edukattiv irridu mmexxuh fl-istess binarju mal-bżonnijiet li hemm barra skont l-esiġenzi tal-pajjiż". Is-Segretarju Parlamentari għaċ-Ċittadinanza u l-Komunitajiet Alex Muscat qal li dawn il-proġetti se jseħħu bl-għajnuna finanzjarja li jngħataw mill-Aġenzija Residenza Malta. "L-aġenzija Residenza Malta xogħolha hu li tattira investiment internazzjonali f'min jiġi biex jgħix f'pajjiżna u jkun resident f'pajjiżna u qed naraw li dawk il-flus letteralment jaslu fejn l-aktar li hemm bżonnhom. Illum qed inħabbru żewġ proġetti, wieħed ta' laboratorji tax-xjenza ġewwa s-sekondarja fil-Mosta stess u librerija ġdida li se ssir f'din l-iskola. Qed ngħidu aktar minn €65,000 f'dawn iż-żewg proġetti u anke se nżommu aktar minn dawn it-tip ta' proġetti għaddejjin". Il-ftehim kien iffirmat fl-iskola primarja tal-Mosta mill-Kap Eżekuttiv tal-Aġenzija Residenza Malta Charles Mizzi u l-Prinċipal tal-Kullegg Patrick Decelis.